La Universitatea Tehnică din Cluj-Napoca (UTCN) a început construcţia primului centru de cercetare în inteligenţa artificială din România, printr-o investiţie de peste 105 milioane de lei, notează Agerpres.
„România va avea un Institut de Cercetare în Inteligenţa Artificială. Am avut onoarea să particip la inaugurarea oficială a lucrărilor de construcție, pas important spre consolidarea poziției noastre pe harta internațională a tehnologiei și cunoașterii”, a scris Marcel Boloş, pe Facebook.
Potrivit ministrului finanţelor, prin intermediul acestui institut, România va putea să-și dezvolte propriile soluții tehnologice, să colaboreze cu parteneri internaționali și să formeze specialiști de top în domeniu.
„Ca ministru de finanțe, sunt mândru să susțin acest proiect ambițios, care va genera beneficii economice semnificative. La MF, am început să utilizăm AI pentru detectarea anomaliilor și analiză comportamentală în lupta antifraudă. Primele date pe care le-am scos deja din e-factura și din celelalte module antifraudă ne-au uimit de-a dreptul. Este încurajator să vezi cu ce precizie pot fi evaluate riscurile cu ajutorul algoritmilor de machine learning”, a adăugat Boloş.
„Centrul de Inteligență Artificială va oferi studenților și cercetătorilor resurse de ultimă generație și șansa de a lucra la proiecte cu impact global. Colaborările de prestigiu, cum este cea cu Lockheed Martin, companie de top în domeniile aerospațial, tehnologic și militar, va fi un mare avantaj pentru noi”, a scris şi ministrul cercetării, Bogdan Gruia Ivan.
Lucrările de construcție au fost inaugurate vineri în prezenţa ministrului cercetării, inovării şi digitalizării, Bogdan Gruia Ivan, ministrul finanţelor, Marcel Boloş, primarul Emil Boc, Sorin Ştefan Decă, secretar general adjunct în Ministerul Educaţiei, secretarul general al Guvernului, Mircea Abrudean, directorul general interimar ADR Nord-Vest, Csilla Hegedus, rectorul UTCN, Vasile Ţopa.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro